
תוקף מצוות שביעית



תוקף מצוות שביעית
מחלוקת בין חכמי התלמוד, ובעקבותיהם ובין הפוסקים לגבי התוקף של מצוות שביעית היום. האם המצווה כיום מן התורה, או מדרבנן. ההכרעה בדבר תוקף שביעית כיום תלויה בשלש שאלות: 


א. האם קדושת ארץ ישראל שמימי עזרא ("קדושה שניה" או "קדושת עולי בבל") היא קדושה עולמית, או שבטלה לאחר שנכבשה הארץ ויהודים גלו ממנה?


ב. האם מצוות שביעית הוקשה ליובל? (היובל לכל הדעות אינו נוהג היום).


ג. האם שביעית דומה לתרומות ומעשרות הנוהגים מן התורה רק כאשר כל ישראל על אדמתם? ("כי תבואו"  - ביאת כולכם)


למחלוקת זו יש  משמעות לגבי דין שמיטה בזמן הזה. אם בזמן הזה היא מן התורה, אין אפשרות להקל בדיני שמיטה. אם שמיטה מדרבנן, אפשר להקל בדיני שמיטה בתנאים מסויימים.שאותם נראה בדבר התלמוד במסכת סנהדרין, במקורות ה-ו.
א. האם קדושת עזרא היא קדושה עולמית?

(א) סדר עולם רבה, פרק ל

"ויעשו כל הקהל השבים מן השבי סכות, וישבו בסכות כי לא עשו מימי ישוע בן נון (נחמיה ח:יז). אפשר לומר כן? אלא, מקיש ביאתן בימי עזרא לביאתן בימי יהושע. מה בימי יהושע נתחייבו במעשרות ובשמיטין וביובלות וקדשו ערי חומה, אף ביאתן בימי עזרא נתחייבו במעשרות ובשמיטין ויובלות, וקידשו ערי חומה. והיו ששין ושמחים לפני המקום ב"ה, שנאמר "ותהי שמחה גדולה מאוד" (שם). וכן הוא אומר "והביאך ה' אלהיך אל הארץ אשר ירשו אבותיך וירשתה" (דברים ל:ה). מקיש ירושתך לירושת אבותיך. מה ירושת אבותיך בחידוש כל הדברים הללו, אף ירושתך בחידוש כל הדברים הללו. או יכול תהי לכם ירושה שלישית? תלמוד לומר "וירשתה" - ראשונה ושניה יש לכם. שלישית אין לכם.

לפי דברי רבי יוחנן, במסכת יבמות פב:ב, "מאן תנא סדר עולם - רבי יוסי." רבי יוסי בן חלפתא היה תנא בדור הרביעי, ומתלמידיו של רבי עקיבא. מסוגיית הגמרא שם עולה כי דעתו זו של רבי יוסי, שקדושת עזרא היא קדושה עולמית ואין צורך לחזור ולקדש את הארץ בעתיד, היא דעת יחיד, וכי חכמים חולקים עליו. חכמים סבורים שיש קדושה שלישית, ומכאן כי קדושת עזרא אינה מן התורה. הקדושה השלישית, העתידה לבוא, תהיה קדושה מן התורה.
(ב) ירושלמי שביעית ו:א

כתיב "ויעשו  כל הקהל הבאים מן השבי סוכות, וישבו בסוכות כי לא עשו מימי ישוע בן נון". .. הקיש ביאתן בימי עזרא לביאתן בימי יהושע. מה ביאתן בימי יהושע פטורים היו ונתחייבו, אף ביאתן בימי עזרא פטורים היו ונתחייבו.


ממה נתחייבו? רבי יוסי בר חנינא אמר מדבר תורה נתחייבו. הדא הוא דכתיב "והביאך ה' אלוהיך אל הארץ אשר ירשו אבותיך וירשת". אבותיך מדבר תורה, אף ירושתך מדבר תורה. "והטיבך והרבך מאבותיך", אבותיך פטורים היו ונתחייבו, ואתם פטורים הייתם ונתחייבתם. אבותיכם לא היה עליהם עול מלכות, ואתם אע"פ שיש עליכם עול מלכות. אבותיכם לא נתחייבו אלא לאחר ארבע עשרה שנה, שבע שכיבשו ושבע שחילקו, אבל אתם כיוון שנכנסתם נתחייבתם. אבותיכם לא נתחייבו עד שעה שקנו כולה, אבל אתם ראשון ראשון קונה ומתחייב.


אמר רבי אלעזר, מאליהן קיבלו עליהן את המעשרות. מה טעם? "בכל זאת אנו כורתים אמנה וכותבים ועל החתום שרינו לויינו וכוהנינו".

מחלוקת התנאים רבי יוסי בן חלפתא וחכמים, חוזרת במחלוקת אמוראים: מחלוקת בין רבי אלעזר בן פדת ורבי יוסי בר חנינא, תלמידי ר' יוחנן. רבי יוסי בר חנינא, כמו רבי יוסי בן חלפתא, סבור כי קדושת עזרא היא מן התורה. רבי אלעזר חולק עליו.

ב. האם שביעית הוקשה ליובל?
(ג) בבלי, מועד קטן ב:ב

רבי אומר: וזה דבר השמיטה שמוט - בשתי שמיטות הכתוב מדבר: אחת שמיטת קרקע, ואחת שמיטת כספים. בזמן שאתה משמט קרקע, אתה משמט כספים, ובזמן שאי אתה משמט קרקע (בזמן הזה) אי אתה משמט כספים.

[וחכמים אומרים שביעית בזמן הזה דאורייתא].
מחלוקת בין רש"י ורבנו תם מה פירוש "שמיטת קרקע" בדברי רבי. רש"י מסביר: חרישה וזריעה בשביעית. רבינו תם מסביר: יובל, שבו חוזרות קרקעות לבעליהן. כמו כן מחלוקת מה פירוש "שמיטת כספים". רש"י: שמיטת חובות בשביעית. רבינו תם: שביעית, שנה שיש בה שמיטת חובות, בניגוד ליובל שאין בה שמיטת חובות. מכל מקום לדעת רבי שביעית בזמן הזה מדרבנן.

ג. האם שביעית דומה לתרומות ומעשרות?
(ד) רמב"ם, הלכות בית הבחירה ו:טז

חיוב הארץ בשביעית ובמעשרות אינו אלא מפני שהוא כיבוש רבים, ומכיוון שנלקחה הארץ מידיהם, בטל הכיבוש ונפטרה מן התורה ממעשרות ומשביעית, שהרי אינה מן ארץ ישראל. וכיוון שעלה עזרא וקידשה, לא קידשה בכיבוש, אלא בחזקה שהחזיקו בה. ולפיכך כל מקום שהחזיקו בה עולי בבל ונתקדש בקדושת עזרא השנייה, הוא מקודש היום, ואע"פ שנלקחה הארץ ממנו, וחייב בשביעית ומעשרות על דרך שביארנו בהלכות תרומה.

רמב"ם, הלכות תרומה א:כו  

התרומה בזמן הזה, ואפילו במקום שהחזיקו עולי בבל, ואפילו בימי עזרא, אינה מן התורה, אלא מדבריהם. שאין לך תרומה של תורה אלא בארץ ישראל בלבד, ובזמן שכל ישראל שם, שנאמר: "כי תבואו" - ביאת כולכם, כמו שהיו בירושה ראשונה, וכמו שהם עתידין לחזור בירושה שלישית, לא כשהיו בירושה שנייה שהייתה בימי עזרא שהייתה ביאת מקצתן. ולפיכך לא חייבה אותן מן התורה. וכן יראה לי שהוא הדין במעשרות, שאין חייבין בזמן הזה אלא מדבריהם כתרומה.
הרמב"ם ופוסקים אחרים תלו את מצוות תרומות ומעשרות בזמן הזה בביאת כל ישראל לארץ, כי כתוב בה "כי תבואו", ופרשו - ביאת כולכם. לכן תרומות ומעשרות בזמן הזה הם מדרבנן.  נחלקו הפוסקים אם מצוות שביעית, שגם בה נאמר "כי תבאו אל הארץ" דומה לתרומות ומעשרות לעניין זה. המבי"ט (מקור יח)  והמהרי"ט (מקור יט) סבורים ששמיטה דומה לתרומות ומעשרות, ואילו החכמים שפסקו ששביעית בזמן הזה מדאורייתא יסברו שאין שביעית צריכה "ביאת כולכם" ("כסף משנה" בהבנתו את רמב"ם ד:כה, ט:א, אך ראה ד:כט)
סיכום השיטות בדבר תוקף שביעית בזמן הזה

שביעית דרבנן
                                                                     שביעית דאורייתא
קדושה שניה לא קדשה לעתיד לבוא
                                   קדושה שניה קדשה לעולם.
חכמים דר' יוסי בר חלפתא; ר' אלעזר.
                            ר' יוסי בן חלפתא, ר' יוסי בר חנינא.

ספר התרומה (ח) מבי"ט (יז)                                              רמב"ם, ראב"ד, יראים,
מהרי"ט (יט)
                                                                        כפתור ופרח (יא) 

רבי: שביעית הוקשה ליובל, ויובל אינו נוהג.
                       חכמים: שביעית לא הוקשה ליובל

מהרי"ט (יט)  מבי"ט לפי סמ"ג (יז)
                                      רדב"ז בדעת רמב"ם (יג)

שביעית דומה לתרו"מ וצריכה ביאת כולכם.
                  שביעית אינה צריכה "ביאת כולכם".

וכך פסקו מבי"ט  (יז-יח)  מהרי"ט (יט)
                            כסף משנה בהבנת דברי רמב"ם
יש לשים לב כי כל טעם עומד בפני עצמו.  רוב הפוסקים קבעו כי קדושה שניה קדשה לעולמים, והם יכולים עדיין לפסוק כי שביעית בזמן הזה דרבנן, בגלל אחת משתי הסיבות האחרות. 

מתי מותר לעבוד את הקרקע בשביעית?
 (ה) סנהדרין כד:ב

מתני. ואלו הן הפסולין [לעדות]: המשחק בקוביה והמלווה בריבית ומפריחי יונים וסוחרי שביעית. 


אמר רבי שמעון: בתחילה היו קורין אותן 'אוספי שביעית' משרבו האנסין חזרו לקרותן 'סוחרי שביעית'.

(ו) סנהדרין כו:א

א"ר שמעון, בתחילה היו קוראין אותן 'אוספי שביעית'. מאי קאמר? אמר רב יהודה הכי קאמר: בתחילה היו אומרים אוספי שביעית כשרין, סוחרין פסולין. משרבו ממציאי מעות לעניים, ואזלי עניים ואספי להו ומייתו, חזרו לומר אחד זה אחד זה פסולין.


קשו בה בני רחבה, האי 'משרבו האנסים', 'משרבו התגרין' מיבעי ליה. אלא: בתחילה היו אומרים אחד זה ואחד זה פסולין, משרבו האנסין, ומאי נינהו ארנונא, כדמכריז רבי ינאי "פוקו וזרעו בשביעית משום ארנונא", חזרו לומר אוספין כשרין סוחרין פסולין.


ר' חייא בר זרנוקי ור"ש בן יהוצדק הוו קאזלי לעבר שנה בעסיא. פגע בהו ריש לקיש, איטפיל בהדייהו, אמר איזיל איחזי היכי עבדי עובדא. חזייה לההוא גברא דקא כריב, אמר להן כוהן וחורש? אמרו לו יכול לומר אגיסטון אני בתוכו. תו חזייה לההוא גברא דהווה כסח בכרמי. אמר להן כוהן וזמר? א"ל יכול לומר לעקל בית הבד אני צריך. אמר להם, הלב יודע אם לעקל אם לעקלקלות.

רש"י
ארנונא מס שגובה המלך מן התבואות, כך וכך כורין מן השדה לשנה. פוקו זרעו בשביעית. שביעית בזמן הזה דרבנן דבטלה קדושת הארץ: כריב. חריש: אמר להו. ר"ש בן לקיש: כוהן וחורש. זה כוהן הוא שחורש בשביעית, דאמרינן לקמן נחשדו כוהנים על השביעית: אגיסטון. שכיר. וקרקע של נכרי הוא. א"נ משום ארנונא שכרו בעל הבית לחרוש: כסח. זומר כרם: עקל. דדורת"א בלע"ז. וצריכה לבית הבד לקשור את תפוח הזיתים כשעוצרין אותן בקורה: הלב יודע. לבו יודע אם לעקל נתכווין או לעקלקלות: לעקלקלות. לעבור על דת:

תוספות
משרבו האנסין ומאי נינהו ארנונא

וא"ת ומשום ארנונא התירו לחרוש ולזרוע דהויא איסורא מדאורייתא? 


וי"ל דמיירי בשביעית בזמן הזה דרבנן. 


אי נמי י"ל דפיקוח נפש הוא, ששואל להם המלך מס ואין להם מה יפרענו, ומתים בתפיסת המלך. והכי איתמר בירושלמי, משום חיי נפש:

אגיסטון אני בתוכה

פירש הקונטרס לשון ראשון שכיר אני בתוכה, וקרקע של נכרי הוא. 

ולא נהירא, דאמרינן בגיטין (דף סב) אין עודרין עם הנכרי בשביעית. 

על כן נראה כפירוש אחר שפירש הקונטרס, משום ארנונא.

(ז) תוספות גיטין סב:א

אין עודרין עם העכו"ם בשביעית 

והא דקאמר בפרק זה בורר (סנהדרין כו) גבי כוהן וחורש, יכול לומר לו אגיסטון אני בתוכה, לא כמו שפירשו בקונטרס שכיר לנכרי, דהא משמע הכא דאסור, ולא מסתבר לחלק בין חינם לבשכר. 


אלא מפרש רבנו תם, אגיסטון בקרקע, שמקבלים מן המלך לפרוע כך וכך תבואה בשנה, כדאמר התם לעיל מינה, רבי ינאי מכריז פוקו וזרעו ארנונא בשביעית. 


ושמא סכנת נפשות איכא אם לא יפרעו מס למלך.


אי נמי, קסבר יש קנין לנכרי בארץ להפקיע משביעית.


אי נמי שביעית בזמן הזה דרבנן. אע"ג דמדרבנן אסור לנכרי אחר, גבי מלך התירו.

מן הסוגיה במסכת סנהדרין (מקור ו) עולה כי מותר לעבוד את האדמה בשביעית בגלל שתי סיבות: בגלל ארנונא (היתרו של רבי ינאי) ובגלל "אגיסטון" (דברי רבי חייא בר זרנוקי ור"ש בן יהוצדק לריש לקיש). מהם שני היתירים אלה?

לפי רש"י -

1. ארנונא היא מס שגובה המלך, ושביעית בזמן הזה דרבנן שבטלה קדושת הארץ, ולכן מותר לעבוד בשביל לשלם את המיסים.

2. "אגיסטון" הוא  שכיר העובד באדמת נכרי.

3. אגיסטון הוא שכיר העובד באדמת יהודי, בכדי לשלם את הארנונא. (כמו מס' 1)

לפי דברי התוספות בסנהדרין כו (מקור ו) -

4. בגלל ארנונא (מיסים) מותר לעבוד בשביעית, כי שביעית בזמן הזה דרבנן. (כמו דברי רש"י במספר 1)

5. בגלל ארנונא מותר לעבוד בשביעית  אם הדבר כרוך בפיקוח נפש, כי המלך אוסר אותם והם מתים במאסר. 

לפי דברי התוספות בגיטין סב:א (מקור ז) -

6. מותר לעבוד בגלל ארנונא, "ושמא סכנת נפשות איכא אם לא יפרעו" (תירוץ ראשון בתוספות, כמו הסברים מס' 4 ומס' 5 למעלה)

7. מותר לעבוד בשביעית באדמתו של נכרי (תירוץ שני בתוספות, כמו מס' 2 למעלה).

8. בגלל חובות למלך (ארנונא) מותר לעבוד בשביעית, כי שביעית כיום מדרבנן. (כמו מס' 1 למעלה).

(ח) רבי ברוך מגרמיזא, ספר התרומה, הלכות ארץ ישראל

רבי ברוך מגרמיזא, מבעלי התוספות. תלמידו של ר"י הזקן (רבי יצחק בן שמואל, בן אחותו של רבנו תם). היה חברו של רבי שמשון משאנץ. בשנת 1202 כתב את ספר התרומה, ובשנת 1237 עלה לארץ. ספר התרומה נחשב לאחד הספרים החשובים בספרות הפוסקים הראשונים, והוא מצוטט הרבה בספרי הפוסקים. בקטע המובא כאן הוא פוסק הלכה על פי המקורות שהובאו קודם.

תרומה בזמן הזה דרבנן

...אמנם אפילו אין קניין לנכרי בארץ ישראל להפקיע ממעשר, ואפילו קנה ישראל קרקע ומרחו בעצמו, ואפילו רוצה הוא עצמו לאכול ולא למכור - אפילו הכי אינו חייב במעשר כי אם מדרבנן. אבל לא מן התורה, דהכי הלכתא, דקדושה ראשונה קדשה לשעתה ולא קדשה לעתיד לבוא.


כך פסק מורנו רבנו יצחק בר רבי שמואל, ומביא ראיה דאמרינן בפרק קמא דחולין (ו:ב) רבי מאיר אכל עלה של ירק בבית שאן, והתיר רבי בית שאן על ידו...


...ולא תימא מכל מקום הלכה קדושת עזרא לתרומה ומעשר קיימת לעולם, אף בזמן הזה, כתנא דסדר עולם, דתניא ראשונה ושנייה יש להם, שלישית אין להם. אלמא קדושת עזרא קיימת. אין הלכה כן, אלא בזמן הזה בטלה ואין חייב מן התורה להפריש תרומה ומעשר... ואם כן, אינו חייב להפריש תרומה ומעשר בארץ ישראל, רק מדרבנן. אפלו קנה ישראל קרקע וגדלו הפירות ברשותו, ומרחן ואכלן הוא עצמו, ולא מכרן. ואם כן יכול להיות דבפירות שלוקח מעכו"ם אינו חייב לעשר אפילו מדרבנן, כיוון דלא קדשה לעתיד לבוא. 

שביעית בזמן הזה דרבנן

...ומטעם זה נוכל לומר שבשביעית מותר לחרוש ולזרוע בקרקע הנכרי, אפילו מדרבנן...


ויתיישב בכך פירוש רבנו שלמה (רש"י) פרק זה בורר: כהן וחריש, אמר ליה מצי למימר אגיסטון אני בתוכה. ופירש: שכיר נכרי אני, והא דמכריז רבי אמי [ינאי] פוקו וזרועו בשביעית משום ארנונא, כדי לשלם למלך חשבון חיוב התבואה, היינו אפילו בקרקע ישראל, כיוון דליכא איסורה אלא מדרבנן, הלכך משום ארנונא שרי לגמרי. ולא נצטרך לומר סכנת ארנונא, כפי שהביא הרב רבי יצחק..

שביעית בפירות שעלו בשדה נכרי

מה דין פירות שעלו בשדה נכרי? הגוי אינו מצווה בדיני שביעית, ועל כן גם איסור ספיחין לא צריך לחול על פירותיו. אך מה יהיה דין קדושת שביעית בפירות? האם תחול קדושה על הפירות, שכן עלו בשדות ארץ ישראל, או שמא גם קדושה לא תהיה בפירות, שכן עלו בשדה גוי. המקורות הבאים עוסקים בשאלות אלה.

(ט) רמב"ם, שמיטה ויובל ד:כט

נכרי שקנה קרקע בארץ ישראל 

וזרעה בשביעית - פירותיה מותרין שלא גזרו על הספיחין אלא מפני עוברי עברה, והנכרים אינם מצווין על השביעית כדי שנגזור עליהם.

דברי רמב"ם אלה אינן חד משמעיים. מה פירוש "פירותיה מותרין"? האם הכוונה מותרים באכילה כי אין עליהם איסור ספיחין, או שמא מותרים באכילה כבכל שנה, ואין עליהם קדושת שביעית?


בין הפוסקים מחלוקת בבאור דברי רמב"ם אלה. בין הראשונים - מחלוקת בין רבי אשתורי הפרחי, בספר כפתור ופרח (מקור י-יא), לבין רבי ברוך מגרמייזא, בספר התרומה מקור ח). לאחר מכן מופיעה המחלוקת בין רבי יוסף קארו לבין חכמי צפת האחרים, המבי"ט והמהרי"ט. וכיום חזרה ועלתה המחלוקת בין החזון איש וחכמים אחרים בדורנו.


למחלוקת זו משמעות מעשית: אם יש קדושת שביעית בפירות נכרי, אזי גם הקונים פירות שגדלו בשדות נכרים בגלל מכירת הקרקעות בשביעית, או מגידולי נכרים את אדמותיהם, צריכים לקיים את כל דיני קדושת השביעית.

(י) רבי אשתורי הפרחי, כפתור ופרח פרק ד

רבי אשתורי הפרחי נולד בעיר פלורנס (פלורה=פרח). גורש עם משפחתו בזמן גירוש יהודי צרפת בשנת 1306 ועלה לירושלים בשנת 1309. ספרו "כפתור ופרח" הוא שילוב של ספר הלכה וספר מחקר על זיהוי מקומות בארץ ישראל.

לבאר דין קניין לגוי בארץ ישראל...    כבר קדם שקדושה שנייה קדשה לשעתה וקדשה לעתיד לבוא. ואם כן ישראל שקנה היום קרקע מן הגוי בא"י שם, חייב בכל המצוות התלויות בארץ...


...אנו בדרכי המחמירים הלכנו, וכן מצאנו וקבלנו לרוב חכמי ארצנו, ורבותינו ואבותינו ספרו לנו שרבנו שמשון ורבנו יצחק זכרונם לברכה כן פסקו גם הן... 


כתב טהור קודש מורנו רבי אליעזר זק"ל בהלכותיו, וצריך להזהר בכל מקום מפירות שגדלו בארץ ישראל ברשות הגוי ככל חומר אותן פירות שגדלו ברשות ישראל, הן לעניין תרומות ומעשרות והן לעניין שביעית.
(יא) רבי אשתורי הפרחי, כפתור ופרח פרק מז

דברי רבי אשתורי הפרחי אלה מצוטטים בדברי הפוסקים, והם מהווים יסוד לדיון בדבר דין שביעית בפירות הגוי. דברי רבי אשתורי הפרחי קשים וסותרים עצמם, שכן בתחילה הוא שואל שאלות רבות על רמב"ם, ולבסוף הוא מסיים "ואל הרב יש לי להאמין אף על שמאל שהוא ימין". המבי"ט, בספר "אבקת רוכל" כ"ב סבור כי הקטע "תמה על זה" הוא הגהה של כותב אחר, שהוכנסה במשך הזמן לתוך דברי רבי אשתורי הפרחי. רבי יוסף קארו מתייחס לדברים כאילו הם של רבי אשתורי הפרחי, והוא מתווכח עמו על דברים אלה ב"כסף משנה" בסעיף יב להלן.

בעל התרומה כתב שבשביעית מותר לחרוש ולזרוע בקרקע הגוי, ואפילו מדרבנן, ולא הסכים בזה טהור קודש מה"ר אלעזר, וכמו שכתבנו לפנים...

דברי רמב"ם על פירות שעלו בשדה נכרי

כתב הרמב"ם ז"ל פרק ד: "גוי שקנה קרקע בארץ ישראל וזרעה בשביעית, פירותיו מותרין, שלא גזרו על הספיחין אלא משום עוברי עברה, והגוים אינם מצווים על השביעית כדי שנגזור עליהם".

שאלות על שיטת רמב"ם

תמה על זה: אמאי פירותיו של גוי מותרים מזה הטעם, שכך שנינו "לא נאכל ולא נעבד", והרב בעצמו פירש (משנה שביעית ו:א), שאם תעבד על ידי אחר, אסור לאכול ממה שתוציא, וזה אפילו בקרקע הגוי. שאם היה דעת הרב ז"ל שאינו נעבד, ר"ל בקרקע ישראל, אבל בקרקע הגוי נעבד, אם כן היה בא מטעם יש קנין, ואם הוא כן, לא היה צריך לזיכרון ספיחין. ומה שכתב פה "שלא גזרו על הספיחין" וכו', וודאי הוא שספיחי ישראל בקדושת עזרא אסורין משום גזרה וכדלעיל, אבל לזרוע אסור מן התורה וכדלעיל נמי. והגויים אינם מצווין על השביעית, ומשום הכי אין לנו לגזור עליהם ולאסור ספיחיהם. 


אבל מה שהוא אסור מן התורה מפני שבת הארץ וקדושתה, לא הופקע אותו איסור בקניינו, מטעם שאין קנין לגוי בארץ ישראל להפקיע מידי מעשר ושביעית, שהרי אינם חייבין במעשר, ואפילו הכי פירותיהן חייבין. הרי הכי נמי, אינם חייבין בשביעית, אבל בפירותיהן נוהג שביעית. שהרי ביטול גזרת ספיחים לא התיר עבודה בשביעית. וכמו שכתב רמב"ם ז"ל הלכות שמיטה ויובל פרק ה, שהספיחין מותרין והעבודה אסורה. אין לומר, מי שספיחיו אסורין פירותיו אסורים, ומי שספיחיו מותרין פירותיו מותרים, שהרי איסורי הפירות אינו בא מכוח הספיחים, אלא איסור הספיחין בא מכוח איסור הפירות, ותלי תניא בדלא תניא. ואיך נתלו התר פירות הגוי מפני היתר ספיחיו, והספיחים אסורים משום גזרה, לא הפירות.


וכיבוש עולי מצרים, אם עבדו ישראל אסור מדרבנן, ולזה אם עבדו הגוי נאכל הוא. וממשנת "אינו נאכל ואינו נעבד", יראה גם כן בפירוש, שפירות הגוי בעבודתו שהם אסורים. ולזה לא מצא הרמב"ם ז"ל היתר לפירות הגוי בשביעית, אלא משום "הגוים אינם מצווין על השביעית", דאי לאו הכי לכתוב "פירות הגוי בשביעית מותרין" ולשתוק.


נמצאת למד, שבקדושה שנייה אסורה בעבודה מדאורייתא, וספיחים אסורים מדרבנן, וכן לפי הנראה מה שזרע הגוי בקרקעו. ובקדושה ראשונה אסורה בעבודה מדרבנן, וספיחיה מותרים, וכן נמי מה שזרע הגוי בקרקעו. ובשניהם מותרים הפירות עד זמן הביעור, וכן ההפקר, והעשבים שאין רוב בני אדם זורעין אותם, וכמו שהתבאר. 


ואל הרב ז"ל יש לי להאמין אף על שמאל שהוא ימין.

(יב) רבי יוסף קארו, כסף משנה, בבאורו לרמב"ם הנ"ל

רבי יוסף קארו מצטט בדבריו את דברי רבי אשתורי הפרחי, בכפתור ופרח, ומתווכח עמו. את הויכוח השלם שבין כפתור ופרק ורבי יוסף קארו ראה בדברי כסף משנה, בבאורו לרמב"ם. לאחר שרבי יוסף קארו דוחה את דברי כפתור ופרח, הוא מפרש את דברי רמב"ם בדרכו, ואלה דבריו:
פירוש דברי רבנו כך הם: נכרי שקנה קרקע בארץ ישראל וזרעה בשביעית, פירותיה מותרים. כלומר: מפני שהשדה של נכרי, וגם לא נעבד בה עבודה ע"י ישראל, הלכך מותרים. ומשום דאיכא לאקשויי אהא, אע"פ שלא נעבדה ע"י ישראל היה לנו לאוסרה, דלא גריעי מספיחים שלא עובדו על ידי ישראל, ואפילו הכי אסורים. לכך תירץ, אילו היו הספיחים אסורים מן הדין, היה כדבריך. אבל מאחר שהספיחים אינם אסורים אלא משום שמא יזרע, ובנכרי לא שייך לגזור שמא יזרעו, שהרי אינם מצווים על השביעית, הילכך ליכא קושיא מספיחים. 


ומעתה אין שום פיקפוק בדברי רבנו.

(יג) רבי דוד בן זמרא, רדב"ז, בביאורו לרמב"ם הנ"ל

רבי דוד בן זמרא, רדב"ז, נולד בספרד בשנת 1480. ישב בקהיר, והעמיד בה ישיבה במשך 40 שנה. בא לירושלים ומשם לצפת, ונתקבל בכבוד על ידי רבי יוסף קארו והמבי"ט. נפטר בשנת 1574. כתב ביאור למשנה תורה לרמב"ם, וכן ספר שאלות ותשובות הכולל כ-2400 תשובות.

ומיהו, כיוון שאין קנין לנכרי להפקיע קדושת הארץ, נהי דפירותיהן וספיחיהם מותרין, מכל מקום צריך לאוכלן בקדושת שביעית. הילכך יש למצוא טעם על מה שסמכו שאין מדקדקין בדבר, ועושין סחורה בפירות שביעית, ונוהגין בה כשאר השנים.


וי"ל דסמכו להם על הגאונים, דפסקו הלכה כרבי דאמר שביעית בזמן הזה דרבנן. וכיוון דעיקרו מדרבנן, ואיכא מאן דאמר יש קנין לנכרי להפקיע הארץ מקדושתה, סמכו עליו במילתא דרבנן. אבל מדברי רבנו נראה דפסק כרבנן דאמרי שביעית בזמן הזה דאורייתא. שהרי כתב סתם: "מצוות עשה להשמיט" וכו', לא חילק כאשר עשה פ"א מהל' תרומות לעניין תרומות ומעשרות. וכן כתב פרק ט' מהלכות אלו, וזה לשונו: "ואין פרוזבול מועיל אלא בשמיטת כספים בזמן שהיא מדברי סופרים, אבל שמיטה של תורה אין הפרוזבול מועיל בה". ע"כ. משמע, דאפילו בזמן הזה, השמיטה היא של תורה. 


הילכך יש להיזהר לנהוג בפירות שביעית הנלקחים מן הנכרי קדושת שביעית, אע"פ שפירותיהם וספיחיהם מותרין. ואין טעונין ביעור, מכל מקום קדושת שביעית יש בהם, שהרי לא הופקעה קדושתם ע"י קנין הנכרי. 


ולפיכך אם עבד ישראל הקרקע, אע"פ שהיא של הנכרי, איסורא עבד, כאילו היה ביד ישראל, ואין הפירות נאכלין, שנעבדה בהם עבירה, לפי שכל המקומות שדרין בהם ישראל בזמן הזה הם מכבוש עולי בבל. והיינו דתנן "מא"י ועד כזיב לא נאכל ולא נעבד", והספיחין לעולם מותרים.    

תרומות ומעשרות בשנת השמיטה
דיני שמיטה קובעים כי פירות שנת השמיטה הם הפקר. דיני תרומות ומעשרות קובעים כי פירות הפקר אינם חייבים בתרומות ובמעשרות. לכן פירות שנת השמיטה יהיו פטורים ממעשרות. העניין מסתבך כאשר הפירות עלו בשדה גוי. אם יש לקניין לגוי להפקיע מקדושת הקרקע, והגוי עשה את כל עבודת השדה, הפירות פטורים מתרומות ומעשרוח. אבל אם יהודי סיים את עבודת השדה ("מירוח") - הפירות חייבים במעשרות. וכאן עולה שאלה: פירות שעלו בשדה גוי בשביעית, ויהודי סיים את עבודת השדה, מה יהיה דינם בשמיטה?

(יד) רמב"ם, משנה תורה, הלכות מתנות עניים ו:ה

רמב"ם - רבי משה בן מימון - נולד בשנת 1135 בקורדובה שבספרד. ישב רוב ימיו במצרים, ובסוף ימיו עלה לארץ. חיבר פירוש למשנה, ספר משנה תורה, ומורה נבוכים.

שנת השמיטה כולה הפקר, ואין בה לא תרומה ולא מעשרות כלל - לא ראשון ולא שני ולא מעשר עני. ובחוצה לארץ - שאין בה שמיטת קרקע - מפרישין בארץ מצרים ובעמון ובמואב מעשר ראשון ומעשר עני, מפני שארצות אלו קרובות לארץ ישראל - כדי שיהיו עניי ישראל נסמכין עליה בשביעית. והלכה למשה מסיני שיהיו מפרישים בארץ עמון ומואב מעשר עני בשביעית. אבל בארץ שנער מפרישין בשביעית מעשר שני כסדר רוב השנים.

(טו) רבי יוסף קארו, יורה דעה, הלכות תרומות שלא:יט

רבי יוסף קארו נולד בשנת 1488. גלה מספרד בזמן גירוש ספרד. היה רב באנדרינופול, ו עלה לצפת. שם הוסמך על ידי רבי יעקב בירב. ספריו: בית יוסף, פירוש על הטור. שלחן ערוך, תמצית הספר בית יוסף. כסף משנה, ביאור על משנה תורה לרמב"ם. אבקת רוכל, שאלות ותשובות.

שנת השמיטה כולה הפקר, ואין בה לא תרומה ולא מעשרות כלל. ובחו"ל שאין בה שמיטת קרקע, מפרישין בשנת השמיטה בארץ מצרים ובעמון ומואב מעשר ראשון ומעשר עני, ובארץ שנער מפרישין בה מעשר שני כמו ברוב השנים. ושנת השמיטה האמיתית הייתה שנת ה' שי"ג.


הגהת הרמ"א: (ויש אומרים אם עכו"ם מכר פירות בשביעית לישראל, וגמר מלאכתו ביד ישראל, חייבים בתרומה ומעשר, ומפריש מעשר עני כדין עמון ומואב) (בית יוסף, וכן כתב כפתור ופרח).

(טז) רבי אשתורי הפרחי, כפתור ופרח פרק מז

אילו מעשרות מפרישים בשנת השמיטה?

נראה שנשארו פירותיהם [של הגויים] בשביעית בחיוב תרומות ומעשרות כשאר השנים, אלא שיהיה במעשר עני, דלא גרע מעמון ומואב, משום דסמיכי לארץ ישראל השביעית היא במעשר עני. ויהיה אם כן מי שבפירותיו חל שביעית, כמו הישראל, אין בו חיוב תרומות ומעשרות. אבל מי שלא חל עליו שביעית, כמו הגוי, פירותיו הם בחיוב תרומות ומעשרות. 


ואם כן עכשיו בארץ ישראל, שרוב פירותינו משל גוים הם, בדין הוא שיהיה נוהג בהם דין המתנות בשביעית, אלא שמעשר שני יהיה מעשר עני לא שני, משום עניים, כטעם עמון ומואב. שאחר שפירות הגוים אין בהם דין שביעית, הווה להן בשביעית כפירות עמון ומואב, שמפרישין המתנות על הסדר.

